b'\n_START_ARTICLE_\nPrimorske novice\n_START_SECTION_\nIzdajatelj\n_START_PARAGRAPH_\n\xc4\x8casopisno-zalo\xc5\xbeni\xc5\xa1ka dru\xc5\xbeba Primorske novice, d.o.o., je izdajatelj \xc4\x8dasopisa Primorske novice, ki v letu 2016 bele\xc5\xbei 69 let izhajanja, \xc4\x8dasopisnih brezpla\xc4\x8dnih mese\xc4\x8dnikov Gori\xc5\xa1ka in Istra, spletne www.primorske.si ter revijalnih tedenskih prilog TV Okno in ob\xc4\x8dasnik Slovenske po\xc4\x8ditnice._NEWLINE_Podjetje je v letu 1995 zaklju\xc4\x8dilo lastninsko preobrazbo in se v sodni register vpisalo kot dru\xc5\xbeba z omejeno odgovornostjo - \xc4\x8casopisno zalo\xc5\xbeni\xc5\xa1ka dru\xc5\xbeba Primorske novice. V skladu s slovensko zakonodajo sodi po vrednosti premo\xc5\xbeenja in kapitalu med majhna podjetja. Lastni\xc5\xa1ka struktura se po prehodu na dnevno izhajanje v letu 2004 ni veliko spreminjala med velikimi lastniki. Na dan 31.12.2009 ima dru\xc5\xbeba trinajst lastnikov, enajst pravnih in dve fizi\xc4\x8dni osebi._NEWLINE_Dru\xc5\xbeba poleg redno zaposlenih in nekaj pogodbeno vezanih novinarjev sodeluje \xc5\xa1e s pribli\xc5\xbeno 600 dopisniki. Najve\xc4\x8dji del zaposlenih ima visoko izobrazbo razli\xc4\x8dnih smeri.\n_START_SECTION_\nSede\xc5\xbe dru\xc5\xbebe in enote\n_START_PARAGRAPH_\nSede\xc5\xbe dru\xc5\xbebe se nahaja v sredi\xc5\xa1\xc4\x8du mesta Koper, v eni najlep\xc5\xa1ih baro\xc4\x8dnih stavb na tem obmo\xc4\x8dju, pala\xc4\x8di Tarsia, v kateri Primorske novice domujejo \xc5\xbee ve\xc4\x8d kot \xc5\xa1tirideset let. Dru\xc5\xbeba ima poleg poslovne enote v Novi Gorici, kjer je tudi enota uredni\xc5\xa1tva \xc5\xa1e dopisni\xc5\xa1tva v Ajdov\xc5\xa1\xc4\x8dini, Idriji, Ilirski Bistrici, Ljubljani, Postojni, Se\xc5\xbeani in Tolminu.\n_START_SECTION_\nPoslanstvo in vizija\n_START_PARAGRAPH_\nPoslanstvo dru\xc5\xbebe Primorske novice je bilo opredeljeno \xc5\xbee v preteklosti, s tem da deluje lokalno, a pripada \xc5\xa1ir\xc5\xa1emu prostoru._NEWLINE_Slovenske geografske pokrajine se med seboj zelo razlikujejo, Primorska pa je s svojo zgodovinsko preteklostjo \xc5\xa1e posebej specifi\xc4\x8dna. Zato so svojevrstne tudi potrebe njenih prebivalcev. Ena od njih je zagotovo tudi nujnost, da ima Primorska lasten dnevnik in lastne medije._NEWLINE_Poglavitna funkcija dru\xc5\xbebe je zadovoljevanje potreb prebivalcev predvsem po informacijah iz o\xc5\xbejega (regionalnega), slovenskega in sosednjega prostora ter pomembnih globalnih informacijah.\n_START_SECTION_\nOd 8.11.1947 do 1953\n_START_PARAGRAPH_\n8. november 1947 v Solkanu izide prva \xc5\xa1tevilka glasila Osvobodilne fronte za Gori\xc5\xa1ki okraj z imenom\xc2\xa0\xc2\xbbNova Gorica\xc2\xab. \xc5\xa0tirinajstdnevnik izhaja v nakladi 3200 izvodov. Leta 1948 glasilo \xc2\xbbNova Gorica\xc2\xab\xc2\xa0postane tednik, vendar je \xc5\xa1e vedno izhajalo na skromnih \xc5\xa1tirih straneh. _NEWLINE_Leta 1950 v Kopru v coni B Svobodnega tr\xc5\xbea\xc5\xa1kega ozemlja za\xc4\x8dne izhajati glasilo Osvobodilne fronte koprskega okraja. Prva \xc5\xa1tevilka\xc2\xa0\xc2\xbbIstrskega tednika\xc2\xab\xc2\xa0je iz\xc5\xa1la 5. marca leta 1950. Istrski tednik je v tem \xc4\x8dasu imel 5500 izvodov. Kasneje je list pri\xc4\x8del dobivati novo podobo. Veliko prostora so namenili kmetijstvu, mladim in kulturi - s poudarkom na slovenskih pesnikih in pisateljih ter na graditvi novih odnosov v razvoju Jugoslavije. Zanimivost \xc2\xbbIstrskega tednika\xc2\xab\xc2\xa0je bila v dejstvu, da so bili skoraj vsi prispevki nepodpisani. To je veljalo tako za poklicne novinarje kot tudi za zunanje sodelavce. \xc2\xbbIstrski tednik\xc2\xab\xc2\xa0so ukinili konec leta 1951. Med tem tednik Nova Gorica izhaja \xc5\xbee v 10.000 izvodih._NEWLINE_4. januar 1952 iz \xc2\xbbIstrskega tednika\xc2\xab\xc2\xa0se razvije\xc2\xa0\xc2\xbbSlovenski Jadran\xc2\xab. \xc2\xbbSlovenski Jadran\xc2\xab\xc2\xa0se je hitro uveljavil in obdr\xc5\xbeal na Krasu, na ilirsko-bistri\xc5\xa1kem in na postojnskem obmo\xc4\x8dju, medtem ko na severno Primorsko ni mogel prodreti zaradi mo\xc4\x8dne zasidranosti \xc2\xbbPrimorskih novic\xc2\xab\xc2\xa0med ljudmi na Gori\xc5\xa1kem, Vipavskem, Idrijskem in Tolminskem._NEWLINE_3. januar 1953 \xc2\xbbNova Gorica\xc2\xab\xc2\xa0se preimenuje v\xc2\xa0\xc2\xbbPrimorske novice\xc2\xab, ki so glasilo za okraje Gorica, Se\xc5\xbeana, Postojna in Tolmin.\n_START_SECTION_\nZdru\xc5\xbeitev Primorskih novic in Slovenskega Jadrana\n_START_PARAGRAPH_\nMaja 1963 ob ustanovitvi enotnega okraja Koper za vso Primorsko se zdru\xc5\xbeita gori\xc5\xa1ki tednik\xc2\xa0\xc2\xbbPrimorske novice\xc2\xab\xc2\xa0z naklado 13.000 izvodov in \xc2\xbbSlovenski Jadran\xc2\xab\xc2\xa0z naklado 5500 izvodov. V Koper se preseli uredni\xc5\xa1tvo novega tednika, v Novi Gorici se ohrani dopisni\xc5\xa1tvo. Tednik obdr\xc5\xbei ime Primorske novice in je okrajno glasilo SZDL za celotno Primorsko. Od leta 1968 do 1984 \xc4\x8casopis izhaja ob petkih in ima koprsko ter novogori\xc5\xa1ko izdajo._NEWLINE_8. januar 1980 \xc2\xbbPrimorske novice\xc2\xab\xc2\xa0za\xc4\x8dnejo izhajati dvakrat tedensko, ob torkih in petkih._NEWLINE_Leta 1987, ko so \xc2\xbbPrimorske novice\xc2\xab\xc2\xa0slavile 40. rojstni dan, je \xc4\x8dasopis izhajal dvakrat na teden, na \xc5\xa1estnajstih straneh in v povpre\xc4\x8dni tiskani nakladi 23.000 izvodov_NEWLINE_Leta 1990 biv\xc5\xa1e ustanoviteljice \xc4\x8dasopisa, ob\xc4\x8dinske konference SZDL (socialisti\xc4\x8dne zveze delovnega ljudstva), se umaknejo in \xc4\x8casopisno zalo\xc5\xbeni\xc5\xa1ko podjetje Primorske novice postanejo samostojen izdajatelj \xc4\x8dasopisa. Podjetje za\xc4\x8dne z lastninsko preobrazbo.\n_START_SECTION_\nPo osamosvojitvi Slovenije\n_START_PARAGRAPH_\nLeta 1991 ob osamosvojitvi Slovenije je bilo podjetje Primorske novice skoraj povsem brez premo\xc5\xbeenja, brez usposobljenih kadrov v komerciali, v prodaji \xc4\x8dasopisa, v informatiki in v vodstvu. V okolju ni bilo prepoznano kot gospodarska dru\xc5\xbeba, temve\xc4\x8d le kot \xc4\x8dasopis, ki pa je imel dolgo tradicijo in je bil mo\xc4\x8dno zasidran v prostoru._NEWLINE_Leta 1992 je \xc4\x8dasopis \xc2\xbbPrimorske novice\xc2\xab\xc2\xa0obogaten s prilogo \xc5\xa0portne novice, ob petkih pa je za\xc4\x8dela izhajat priloga 7. val s poglobljenimi prispevki z vseh podro\xc4\x8dij \xc5\xbeivljenja._NEWLINE_Leta 1994 podjetje odkupi od Ob\xc4\x8dine eno najlep\xc5\xa1ih baro\xc4\x8dnih stavb v Kopru, pala\xc4\x8do Tarsia, v kateri \xc4\x8dasopis domuje \xc5\xbee ve\xc4\x8d kot \xc5\xa1tirideset let._NEWLINE_Leta 1995 se \xc4\x8dasopis prvi\xc4\x8d predstavi bralcem v barvnem tisku._NEWLINE_Leta 1996 na internetu za\xc5\xbeivi spletna stran Primorskih novic. Dolga leta delujo\xc4\x8dim dopisni\xc5\xa1tvom v Idriji, Ilirski Bistrici, Postojni in Tolminu se pridru\xc5\xbeita \xc5\xa1e dopisni\xc5\xa1tvi v Se\xc5\xbeani in Ljubljani._NEWLINE_Leta 1997 v jubilejnem 50. letu za\xc4\x8dnejo Primorske novice izdajati \xc5\xa1e tretjo tedensko izdajo, Soboto, in izdajo Zbornik Primorske s pregledom preteklih 50 let na Primorskem._NEWLINE_18. septembra 2002 za\xc4\x8dne izhajati brezpla\xc4\x8dni mese\xc4\x8dnik Gori\xc5\xa1ka, ki ponuja zanimivo branje o dogodkih in ljudeh na severnem delu Primorske. Prejema ga 37.360 gospodinjstev.\n_START_SECTION_\nPrvi regionalni dnevnik v Sloveniji\n_START_PARAGRAPH_\n27. septembra leta 2004 \xc2\xbbPrimorske novice\xc2\xab\xc2\xa0postanejo prvi regionalni dnevnik v Sloveniji. Primorske novice izhajajo \xc5\xa1est dni v tednu_NEWLINE_10. januarja 2003 skupaj z regionalnimi \xc4\x8dasopisi Novi tednik, \xc5\xa0tajerski tednik, Gorenjski glas in Pomurski vestnik pri\xc4\x8dnemo izdajati tedensko prilogo revijalnega formata TV Okno. Priloga izhaja vsak \xc4\x8detrtek v skupni nakladi preko 90.000 izvodov s televizijskimi sporedi ter filmskimi, glasbenimi in drugimi razvedrilnimi vsebinami._NEWLINE_14. februar 2006 v Primorskih novicah in dnevniku Ve\xc4\x8der za\xc4\x8dne izhajati revijalna priloga BonBon v nakladi preko 70.000 izvodov, ki ponuja poljudno branje o zdravju, modi, kulturi, turizmu, kulinariki in zanimive reporta\xc5\xbee ter intervjuje._NEWLINE_8. november 2007 dru\xc5\xbeba praznuje 60 letnico z izdajo brezpla\xc4\x8dne jubilejne \xc5\xa1tevilke \xc4\x8dasopisa, ki jo prejme vseh 96.000 primorskih domov, z javnimi razpravami o vitalnih vpra\xc5\xa1anjih \xc5\xbeivljenja Primorske - Valovanja, z jubilejnim krosom Primorskih novic, z dokumentarnima fotografskima razstavama v Novi gorici in Kopru ter s slovesno zdravico za rojstni dan na sede\xc5\xbeu dru\xc5\xbebe v Kopru. Praznovanje spremlja ogla\xc5\xa1evalska kampanja s sloganom Beseda nam te\xc4\x8dejo. \xc5\xbde 60 let._NEWLINE_23. april 2008 izhajati za\xc4\x8dne brezpla\xc4\x8dni mese\xc4\x8dnik Istra ki s pisanjem o dogodkih, krajih in ljudeh na ju\xc5\xbenem delu Primorske in Istri prispeva k duhu evropske brezmejnosti._NEWLINE_29. marec 2010 Primorske novice izidejo v grafi\xc4\x8dno in vsebinsko prenovljeni podobi.\n_START_SECTION_\nUstvarjalci Primorskih novic\n_START_PARAGRAPH_\n\xc5\xa0tevilni posamezniki, novinarji, pisci, dopisniki in ostali avtorji so ustvarjali in oblikovali zgodovino \xc4\x8dasnika in izdajatelja._NEWLINE_Z ustvarjanjem \xc4\x8dasnika so se prav na za\xc4\x8detku soo\xc4\x8dali glavni in odgovorni uredniki: _NEWLINE_Janko Kralj in Jo\xc5\xbee Jeler\xc4\x8di\xc4\x8d \xc5\xa1e z Novo Gorico._NEWLINE_Sre\xc4\x8dko Vilhar, Boris Kuhar, Oskar Savarin in Milko \xc5\xa0tolfa z Istrskim tednikom. Milko \xc5\xa0tolfa, Ivan Renko, Stane \xc5\xa0krabar, Rastko Brada\xc5\xa1kja s Slovenskim Jadranom._NEWLINE_Po letu 1963 pa so Primorske novice gradili in oblikovali: _NEWLINE_Slavko Je\xc5\xbe, France Ger\xc5\xbeelj, Jo\xc5\xbeko Martelanc, Miro Cenci\xc4\x8d, Ivan Vehar, Toma\xc5\xbe Bizajl, Zdenka Lovec, Bogdan Bo\xc5\xbei\xc4\x8d, Sre\xc4\x8dko Kav\xc4\x8di\xc4\x8d, Ven\xc4\x8deslav Japelj, Boris Kralj, Vojko Cuder, Drago Mislej, Franc Kranjc, z direktorico Barbaro Verdnik pa odgovorni uredniki Slobodan Valentin\xc4\x8di\xc4\x8d, Branko Podobnik, Robert Mecilo\xc5\xa1ek in Bojan Gluhak, z direktorjem Sergejem \xc5\xa0krljem Tino Mami\xc4\x87, z direktorico Suzano Zornado-Vrabec odgovorni urednici Vesna Humar in Silva Kri\xc5\xbeman, z direktorjem Leonom Horvati\xc4\x8dem Vesna Humar in sedanjim direktorjem Rokom Hladnikom Anti\xc5\xa1a Korljan.'